A Bizottság határozata
(2000. május 3.)
az építési termékek, építmények és azok részei tűzállóság szerinti osztályozásának tekintetében a 89/106/EGK tanácsi irányelv végrehajtásáról
(az értesítés a C(2000) 1001. számú dokumentummal történt)
(EGT vonatkozású szöveg)
(2000/367/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a 93/68/EGK irányelvvel [1] módosított, az építési termékekre vonatkozó tagállami törvényi, rendeleti és közigazgatási rendelkezések közelítéséről szóló, 1988. december 21-i 89/106/EGK tanácsi irányelvre [2] és különösen annak 3., 6. és 20. cikkére,
mivel:
(1) A 89/106/EGK irányelv 3. cikkének (2) és (3) bekezdése megállapítja, hogy az építményeknél az országos, regionális vagy helyi szinteken jelentkező különböző védelmi szintek figyelembevétele érdekében minden alapvető követelményen belül több osztályt lehet felállítani az értelmező dokumentumokban. Ezeket a dokumentumokat a 89/106/EGK tanácsi irányelv értelmező dokumentumairól szóló bizottsági közleményben [3] tették közzé.
(2) A 2. értelmező dokumentum 4.2.1. pontja az építmények típusának, használatának, illetve területi elhelyezkedésének, valamint elrendezésének és a biztonsági berendezések rendelkezésre állásának szerepével indokolja az alapvető követelmények különböző szintjeinek szükségességét.
(3) A 2. értelmező dokumentum 2.2. pontja a "biztonság tűz esetén" alapvető követelmény végrehajtására irányuló számos olyan összefüggő intézkedést sorol fel, amelyek összessége hozzájárul az egyes tagállamokban különböző módon felépíthető tűzbiztonsági stratégia meghatározásához.
(4) A 2. értelmező dokumentum 4.3.1.3. pontja megnevezi ezen intézkedések egyikét, amely a tagállamokban elterjedt, és az építési termékek és/vagy az építmények részeinek tűzállóságára vonatkozik.
(5) Az építési termékek, valamint az építmények, illetve azok részei tűzállóságának értékelhetősége érdekében az összehangolt megoldás a 2. értelmező dokumentumban szereplő osztályozó rendszerben áll.
(6) Ezt az osztályozó rendszert a műszaki fejlődéshez hozzáigazították a Bizottság által az európai szabványügyi testületeknek, a CEN-nek és a Cenelec-nek adott megbízásban.
(7) A 89/106/EGK irányelv 6. cikkének (3) bekezdése megállapítja, hogy a tagállamok saját területükön csak a Közösség szintjén elfogadott osztályozási rendszer keretein belül és csak az összes, néhány vagy egy osztály használatához kötve határozhatják meg a betartandó teljesítményszinteket.
(8) Az e határozatban foglalt intézkedések összhangban állnak az építésügyi állandó bizottság véleményével,
ELFOGADTA EZT A HATÁROZATOT:
1. cikk
Az építési termékek, építmények és azok részeinek tűzállóságára vonatkozó, közösségi szinten elfogadott osztályozó rendszert a melléklet tartalmazza.
2. cikk
Ennek a határozatnak a tagállamok a címzettjei.
Kelt Brüsszelben, 2000. május 3-án.